title: 2011/530/ЕС: Решение на Съвета от 31 март 2011 година за подписването от името на Съюза и за временното прилагане на Меморандум за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество#Меморандум за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество

text:
               9.9.2011

               BG

               Официален вестник на Европейския съюз

               L 232/1

         РЕШЕНИЕ НА СЪВЕТА
   от 31 март 2011 година
   за подписването от името на Съюза и за временното прилагане на Меморандум за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество
   (2011/530/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2 и член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               Комисията е договорила Меморандум за сътрудничество с Международната организация за гражданско въздухоплаване за осигуряване на рамка за засилено сътрудничество („меморандум за сътрудничество“) в съответствие с мандата, приет от Съвета на 17 декември 2009 г. за упълномощаване на Комисията да започне преговори.

               (2)

               Меморандумът за сътрудничество беше парафиран от двете страни на 27 септември 2010 г. по време на 37-ото събрание на Международната организация за гражданско въздухоплаване в Монреал.

               (3)

               Меморандумът за сътрудничество следва да бъде подписан и временно прилаган до приключване на процедурите по сключването му,

         ПРИЕ НАСТОЯЩОТО РЕШЕНИЕ:
   Член 1
   Подписването на Меморандума за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество („меморандум за сътрудничество“) се одобрява от името на Съюза при условие на сключването на посоченото споразумение.
   Текстът на Меморандума за сътрудничество е приложен към настоящото решение.
   Член 2
   Председателят на Съвета е оправомощен да посочи лицето(лицата), упълномощено(и) да попдише(ат) Меморандума за сътрудничество от името на Съюза.
   Член 3
   Меморандумът за сътрудничество се прилага временно считано от датата на подписването му до приключването на процедурите по сключването му (1).
   Член 4
   Настоящото решение влиза в сила в деня на приемането му.

      Съставено в Брюксел на 31 март 2011 година.

            За Съвета

            Председател

         VÖLNER P.

      (1)  Датата на подписването на Меморандума за сътрудничество ще бъде публикувана в Официален вестник на Европейския съюз от генералния секретариат на Съвета.

      МЕМОРАНДУМ ЗА СЪТРУДНИЧЕСТВО
      между Европейския съюз и Международната организация за гражданско въздухоплаване за осигуряване на рамка за засилено сътрудничество
      ЕВРОПЕЙСКИЯТ СЪЮЗ („ЕС“),
      и
      МЕЖДУНАРОДНА ОРГАНИЗАЦИЯ НА ГРАЖДАНСКО ВЪЗДУХОПЛАВАНЕ („ИКАО“),
      наричани по-нататък „страните“,
      КАТО ПРИПОМНЯТ Конвенцията за международно гражданско въздухоплаване, подписана в Чикаго на 7 декември 1944 г. (наричана по-нататък „Чикагската конвенция“), и по-специално член 55, буква а) и член 65 от нея,
      КАТО ПРИПОМНЯТ Договора за функционирането на Европейския съюз, и по-специално членове 218 и 220 от него,
      КАТО ИМАТ ПРЕДВИД Резолюция А1-10 на събранието на ИКАО, с която Съветът на ИКАО се оправомощава да постигне необходимите договорености с международни публични организации, чиято дейност засяга международното гражданско въздухоплаване, по-специално по отношение на техническото сътрудничество, обмена на информация и документи, участието в заседания и други подобни дейности, които биха могли да насърчат ефективното сътрудничество,
      КАТО ПРИПОМНЯТ политиката и рамката на ИКАО за сътрудничество по отношение на регионалните органи за гражданско въздухоплаване и регионалните организации, целящи inter alia сключване на споразумения за сътрудничество с подобни органи и организации, съгласно препоръката от симпозиума на ЕС/ИКАО по въпросите на регионалните организации, който се проведе на 10—11 април 2008 г. в Монреал,
      КАТО ИМАТ ПРЕДВИД, че повечето от стандартите на ИКАО в областта на безопасността и сигурността на въздухоплаването, управлението на въздушното движение и опазването на околната среда са разгледани в съответното законодателство на ЕС,
      КАТО ИМАТ ПРЕДВИД Меморандума за сътрудничество между Европейската агенция за авиационна безопасност (EASA) и Международната организация за гражданско въздухоплаване (ИКАО) по отношение на одита на надзора над безопасността и свързаните с това въпроси, подписан на 21 март 2006 г. в Монреал,
      КАТО ИМАТ ПРЕДВИД Меморандума за сътрудничество между Европейската общност и Международната организация за гражданско въздухоплаване по отношение на одита/инспекциите на сигурността и свързаните с това въпроси, подписан на 17 септември 2008 г. в Монреал,
      КАТО ИМАТ ПРЕДВИД, че на 29 април 2003 г. Европейската общност и Организацията на обединените нации подписаха ново Рамково финансово и административно споразумение, към което ИКАО се присъедини чрез споразумение с Европейската общност, подписано на 7 декември 2004 г.,
      КАТО ИМАТ ПРЕДВИД, че настоящият меморандум за сътрудничество не замества, нито засяга други форми на сътрудничество между страните, доколкото те са още в сила,
      КАТО ВЗЕМАТ ПРЕДВИД Резолюция А36-2 на събранието на ИКАО, с която inter alia се признава, че изграждането на регионални и подрегионални системи за надзор над безопасността, в т. ч. регионални организации за надзор над безопасността, притежава голям потенциал да помогне на държавите да спазват своите задължения съгласно Чикагската конвенция чрез икономии от мащаба и по-широка хармонизация, която също така изисква от генералния секретар да продължи да насърчава координацията и сътрудничеството между Всеобщата програма за одит на надзора над безопасността (USOAP) и програмите за одит на други организации, свързани с безопасността на въздухоплаването, като освен това дава насоки на Съвета да популяризира концепцията за регионални и подрегионални системи за надзор над безопасността, в т. ч. регионални организации за надзор над безопасността,
      КАТО ИМАТ ПРЕДВИД, че страните споделят обща визия за постигане на най-висока степен на еднаквост на европейските оперативни разпоредби, изисквания и процедури с оглед спазване на стандартите на ИКАО, съдържащи се в приложенията към Чикагската конвенция, в името на безопасността и сигурността на въздухоплаването, управлението на въздушното движение и опазването на околната среда,
      КАТО ИМАТ ПРЕДВИД, че всяка страна има важна роля за постигането на посочената цел,
      КАТО ИМАТ ПРЕДВИД, че страните желаят да поемат ангажимент и да комуникират помежду си по въпросите на регионалното сътрудничество,
      КАТО ИМАТ ПРЕДВИД, че ЕС прие общи правила в областта на безопасността и сигурността на въздухоплаването, а Европейската агенция за авиационна безопасност (EASA) и Европейската комисия провеждат инспекции в държавите-членки на ЕС с цел мониторинг на прилагането на посочените правила,
      КАТО ОТЧИТАТ, че в ЕС Европейската комисия притежава изпълнителни правомощия за гарантиране на прилагането на законодателството на ЕС в областта на безопасността и сигурността на въздухоплаването, управлението на въздушното движение и опазването на околната среда,
      КАТО ОТЧИТАТ, че главните цели на програмите на ИКАО за одит и на програмите на ЕС за инспекции са повишаване на безопасността и сигурността на въздухоплаването посредством оценка на изпълнението на съответните стандарти, установяване на недостатъци, ако има такива, както и на преодоляването им в ЕС, където е необходимо,
      КАТО ИМАТ ПРЕДВИД, че ЕС откри бюро в Монреал с оглед подпомагане задълбочаването на отношенията и сътрудничеството между ЕС и ИКАО и повишаване на участието и приноса на ЕС в дейностите на ИКАО в нейното седалище,
      КАТО ИМАТ ПРЕДВИД, без да се засягат правата или задълженията на държавите-членки на ЕС съгласно Чикагската конвенция или отношенията между държавите-членки на ЕС и ИКАО, които произтичат от тяхното членство в ИКАО, че е желателно да се изгради взаимно сътрудничество между ЕС и ИКАО в областта на безопасността и сигурността на въздухоплаването, управлението на въздушното движение и опазването на околната среда, по начин, който да гарантира по-добро хармонизиране на стандартите и по-тясна координация на съответните дейности, както и с оглед постигане на по-ефективно използване на ограничените ресурси и избягване на дублирането на усилия, като същевременно се запази интегритетът на двете страни,
      КАТО ИМАТ ПРЕДВИД, че страните признават необходимостта от защита на получената от другата страна класифицирана информация в степента, изисквана съгласно техните съответни правила,
      СЕ СПОРАЗУМЯХА ЗА СЛЕДНОТО:
      1.   Общи разпоредби
      С подписването на настоящия меморандум за сътрудничество (МзС) страните се споразумяват да укрепват своите взаимоотношения и да изграждат по-тясно сътрудничество в областта на безопасността и сигурността на въздухоплаването, управлението на въздушното движение и опазването на околната среда и в съответствие с установените процедури да улеснят своето участие като наблюдатели в дейности и в заседания в полза на международното гражданско въздухоплаване.
      Настоящият МзС не засяга правата или задълженията на държавите-членки на ЕС съгласно Чикагската конвенция или отношенията между ИКАО и държавите-членки на ЕС, произтичащи от членството на държавите-членки в ИКАО.
      Настоящият МзС не обхваща или разширява процеса на вземане на решения в ИКАО или ЕС, в т. ч. относно стандартизацията или въпроси, свързани с определянето на правила, а установява регулаторно сътрудничество за подготвителните етапи на посочените дейности.
      Бюрото на Европейския съюз в Монреал, което представлява ЕС в седалището на ИКАО, улеснява взаимоотношенията между ЕС и ИКАО и служи на ИКАО като основно звено за контакт с ЕС по всички въпроси, свързани с изпълнението на настоящия МзС.
      2.   Цели

                  2.1.

                  Настоящият МзС:

                              а)

                              установява рамка за задълбочаване на отношенията между страните;

                              б)

                              укрепва сътрудничеството между страните;

                              в)

                              определя области за взаимно сътрудничество между страните; и

                              г)

                              определя условията и механизмите за осъществяване на сътрудничеството между страните.

            3.   Обхват

                  3.1.

                  Настоящият МзС определя сътрудничеството между страните в следните области:

                              а)

                              безопасност на въздухоплаването;

                              б)

                              сигурност на въздухоплаването;

                              в)

                              управление на въздушното движение; и

                              г)

                              опазване на околната среда.

                  3.2.

                  Всяка от областите, посочени в параграф 3.1 от настоящия член, е предмет на отделни приложения към МзС.

                  3.3.

                  Страните може да установят работни договорености, като посочат взаимно договорените механизми и процедури, необходими за ефективното изпълнение на дейностите за сътрудничество, предвидени в приложенията към настоящия МзС.

                  3.4.

                  Приложенията, приети съгласно настоящия МзС, представляват неразделна част от него.

            4.   Форми на сътрудничество

                  4.1.

                  Страните:

                              а)

                              определят механизми за консултиране, координация, сътрудничество и обмен на информация;

                              б)

                              улесняват хармонизирането на изискванията за ефективност и оперативната съвместимост на новите технологии и системи;

                              в)

                              координират съответните програми за одит и инспекции, както и резултатите и техническото подпомагане с оглед постигане на по-ефективно използване на ограничените ресурси и избягване на дублирането на усилия;

                              г)

                              обменят информация относно спазването на стандартите на ИКАО;

                              д)

                              установяват договорености ЕС да предлага експертни познания и ресурси на ИКАО, включително под формата на командироване на експерти под изключителното правомощие на генералния секретар, техническо подпомагане и специализирано обучение, където е уместно;

                              е)

                              позволяват участие на едната страна в дейностите на другата страна, които са свързани с програмите за одит и инспекции и програмите за обучение, ако е уместно, докато наблюдатели от ЕС могат да присъстват на мисии на ИКАО за провеждане на одит в държави от ЕС само със съгласието на последните, експертите от ЕС, участващи в одити, провеждани от ИКАО, в качеството си на командировани като одитори на ИКАО, третират цялата информация, свързана с одиторската мисия, като строго поверителна в съответствие с приложимите правила на ИКАО; и

                              ж)

                              без да се засягат задълженията на двете страни за неразгласяване и при условие че се прилагат съответните правила за поверителност, както е предвидено в член 6, страните обменят електронна информация, данни и официални публикации и си предоставят взаимно достъп до бази данни, като подобряват връзките между тях с цел взаимно да си допълват съществуващите бази данни.

            5.   Дейности за сътрудничество

                  5.1.

                  Страните се споразумяват, както е предвидено в приложенията към настоящия МзС, да извършват съвместно следните дейности за сътрудничество. Страните:

                              5.1.1.

                              Установяват механизми за консултиране, сътрудничество и обмен на информация, в т. ч.:

                                          а)

                                          определят и прилагат съвместни механизми за редовен диалог, консултиране и обмен на информация;

                                          б)

                                          гарантират, че всяка страна се информира своевременно относно решения, дейности, инициативи, заседания и мероприятия, имащи отношение към настоящия МзС, в областта на безопасността и сигурността на въздухоплаването, управлението на въздушното движение и опазването на околната среда, и получава съответната документация. Ако е уместно, може да се провеждат кратки срещи с информационна цел;

                                          в)

                                          предоставят безплатен достъп до всички официални документи и публикации;

                                          г)

                                          предоставят базите данни и информацията от уебсайтовете на разположение на другата страна; и

                                          д)

                                          гарантират, че ЕС получава и има електронен достъп до всички писма от ICAO към държавите, чието съдържание има отношение към обхвата на настоящия МзС и неговите приложения.

                              5.1.2.

                              Изграждат рамки за сътрудничество за по-добра координация на програмите за одит и инспекции с оглед постигане на по-ефективно използване на ограничените ресурси и избягване на дублирането на усилия.

                              5.1.3.

                              Определят съвместни механизми за тясно сътрудничество при планирането на програмите и техническото подпомагане.

                              5.1.4.

                              Сътрудничат си за насърчаване на глобалната оперативна съвместимост на новите технологии и системи и създават съвместни механизми за укрепване на сътрудничеството по отношение на използването на новите технологии.

                              5.1.5.

                              Осигуряват своевременна взаимна консултация с оглед постигане на подобрена координация и съгласуване между разпоредбите, политиките, подходите и стандартите и препоръчителните практики (SARP) на ИКАО.

                              5.1.6.

                              Установяват работни договорености за улесняване на обмена на експертни познания и ресурси, както следва:

                                          а)

                                          ИКАО предоставя на ЕС експертни познания и становища относно най-добрите практики за прилагане на SARP;

                                          б)

                                          ЕС предоставя на ИКАО експертни познания, включително под формата на командироване на експерти в секретариата на ИКАО;

                                          в)

                                          ЕС се стреми да предостави на ИКАО финансови ресурси за покриване на разходите във връзка с прилагането на настоящия МзС, включително административните разходи, снабдяване с документация и публикации и свързаните с това услуги, използване на помещения в седалището на ИКАО, както и разходи за информационни технологии;

                                          г)

                                          ЕС се стреми да предостави на ИКАО финансови ресурси в подкрепа на програмите на ИКАО за техническо сътрудничество и за други дейности на ИКАО, които трябва да бъдат определени в рамките на Съвместния комитет, в съответствие с Рамковото финансово и административно споразумение; и

                                          д)

                                          всички нови рамки и условия за командироване на експерти, както и за финансовите ресурси за ИКАО в рамките на настоящия МзС се определят чрез работни договорености за тази цел, договорени в Съвместния комитет. Въпросните работни договорености включват възможността ЕС да поиска от ИКАО финансова информация във връзка с посочените ресурси.

                              5.1.7.

                              Информират се взаимно за всички важни програми за обучение и улесняват участието на другата страна, ако е уместно.

                              5.1.8.

                              Организират съвместно съответни мероприятия и ги координират, ако е уместно.

            6.   Поверителност

                  6.1.

                  Всяка страна предприема всички разумни предпазни мерки, необходими за защита от неправомерно разгласяване на информацията, получена по силата на настоящия МзС и приложенията към него. Една от страните може, след предоставяне на информация на другата страна, да определи каква част от тази информация счита, че не трябва да бъде разгласявана.

                  6.2.

                  Страните се споразумяват да гарантират защитата на класифицирана информация, получена от другата страна при прилагане на настоящия МзС и приложенията към него, до степента, изисквана съгласно техните съответни правила, разпоредби и законодателство.

                  6.3.

                  По-специално, като се спазват техните съответни правила, разпоредби и законодателство, страните не могат да разгласяват информация, получена от другата страна съгласно настоящия МзС и приложенията към него, която се счита за защитена. Такава информация се обозначава по подходящ начин в съответствие с техните съответни правила.

                  6.4.

                  Страните определят работни договорености за допълнителни процедури за защита на класифицираната информация, предоставена съгласно настоящия МзС и неговите приложения, според изискванията. Тези процедури включват възможността всяка от страните да провери какви мерки за защита са въведени от другата страна.

            7.   Съвместен комитет на страните

                  7.1.

                  Учредява се Съвместен комитет, който се състои от представители на всяка от страните. Съвместният комитет се председателства съвместно от един представител на всяка от страните. Съвместният комитет отговаря за ефективното действие на приложенията към настоящия МзС, в т. ч. приемането на приложенията.

                  7.2.

                  Заседанията на Съвместния комитет се свикват най-малко веднъж годишно за разглеждане изпълнението на приложенията към настоящия МзС и се организират по ефективен по отношение на разходите начин. Всяка от страните може да поиска свикване на заседание по всяко време.

                  7.3.

                  Съвместният комитет може да разглежда всеки въпрос, свързан с действието и изпълнението на приложенията към настоящия МзС. По-специално той отговаря за:

                              а)

                              разрешаване на всеки въпрос, свързан с прилагането и изпълнението на приложенията към настоящия МзС;

                              б)

                              разглеждане на начини за подобряване на действието на приложенията към настоящия МзС, както и при необходимост даване на съответните препоръки на страните за тяхното изменение;

                              в)

                              приемане на приложения към настоящия МзС и на работни договорености в рамките на приложенията или на техните изменения;

                              г)

                              разглеждане на финансови въпроси и въпроси, свързани с ресурсите, във връзка с изпълнението на МзС и неговите приложения; и

                              д)

                              разрешаване на разногласия или спорове по отношение на тълкуването или прилагането на МзС и неговите приложения.

                  7.4.

                  Дейността на Съвместния комитет се основава на споразумението между председателите на всяка от страните.

            8.   Уреждане на спорове

                  8.1.

                  Всяка от страните може да поиска провеждане на консултации с другата страна по всякакви въпроси, които се отнасят до настоящия МзС. Другата страна трябва да отговори своевременно на такова искане и да пристъпи към консултации по време, договорено между страните, в рамките на 45 дни.

                  8.2.

                  Страните полагат всички усилия да разрешат разногласията помежду си, възникнали в резултат на тяхното сътрудничество съгласно настоящия МзС, на най-ниското възможно техническо равнище, чрез консултация.

                  8.3.

                  В случай че дадено разногласие не бъде разрешено, както е предвидено в параграф 8.2 от настоящия член, всяка от страните може да отнесе спора до Съвместния комитет, който извършва консултация по въпроса, съгласно член 7 от настоящия МзС, с цел неговото разрешаване чрез преговори.

                  8.4.

                  Независимо от параграфи 8.1—8.3 от настоящия член, при разглеждането на спорове, възникнали във връзка с финансовото управление, се прилагат разпоредбите на Рамковото финансово и административно споразумение за разрешаване на спорове.

                  8.5.

                  Нищо от настоящия МзС не може да се разглежда като отказ от привилегия или имунитет на страните.

            9.   Влизане в сила, изменение и прекратяване

                  9.1.

                  До влизането му в сила настоящият МзС се прилага временно от датата на подписването му.

                  9.2.

                  Настоящият МзС влиза в сила, когато страните писмено са се уведомили взаимно за приключването на съответните им вътрешни процедури, необходими за неговото влизане в сила, и остава в сила до прекратяването му.

                  9.3.

                  Настоящият МзС може да бъде прекратен по всяко време от всяка от страните. Такова прекратяване се извършва с писмено предизвестие до другата страна в шестмесечен срок преди прекратяването, освен ако въпросното предизвестие не бъде оттеглено по взаимно съгласие на страните преди изтичането на този срок.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            Per la Unió Europea

            За Международната организация за гражданско въздухоплаване
            Por la Organización Internacional de Aviación Civil
            Za Mezinárodní organizaci pro civilní letectví
            For Organisationen for International Civil Luftfart
            Für die Internationale Zivilluftfahrt-Organisation
            Rahvusvahelise Tsiviillennunduse Organisatsiooni nimel
            Για τη Διεθνή Οργάνωση Πολιτικής Αεροπορίας
            For The International Civil Aviation Organisation
            Pour l’Organisation de l’aviation civile internationale
            Per l’Organizzazione internazionale dell’aviazione civile
            Starptautiskās Civilās aviācijas organizācijas vārdā
            Tarptautinės Civilinės aviacijos organizacijos vardu
            A Nemzetközi Polgári Repülési Szervezet részéről
            Għall-Organizzazzjoni tal-Avjazzjoni Ċivili Internazzjonali
            Voor de Internationale Burgerluchtvaartorganisatie
            W imieniu Organizacji Międzynarodowego Lotnictwa Cywilnego
            Pela Organização da Aviação Civil Internacional
            Pentru Organizația Aviației Civile Internaționale
            Za Medzinárodnú organizáciu civilného letectva
            Za Mednarodno organizacijo civilnega letalstva
            Kansainvälisen siviili-ilmailujärjestön puolesta
            För internationella civila luftfartsorganisationen


title: 2012/802/ЕС: Решение на Европейския парламент от 23 октомври 2012 година относно освобождаването от отговорност във връзка с изпълнението на бюджета на Европейската агенция по лекарствата за финансовата 2010 година#Резолюция на Европейския парламент от 23 октомври 2012 година съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция по лекарствата за финансовата 2010 година

text:
               20.12.2012

               BG

               Официален вестник на Европейския съюз

               L 350/82

         РЕШЕНИЕ НА ЕВРОПЕЙСКИЯ ПАРЛАМЕНТ
   от 23 октомври 2012 година
   относно освобождаването от отговорност във връзка с изпълнението на бюджета на Европейската агенция по лекарствата за финансовата 2010 година
   (2012/802/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция по лекарствата за финансовата 2010 година,

               —

               като взе предвид доклада на Сметната палата относно годишните отчети на Европейската агенция по лекарствата за финансовата 2010 година, придружен от отговорите на Агенцията (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012),

               —

               като взе предвид своето решение от 10 май 2012 г. (2) за отлагане на решението за освобождаване от отговорност във връзка с изпълнението на бюджета на Европейската агенция по лекарствата за финансовата 2010 година, придружаващата го резолюция, както и отговорите на изпълнителния директор на Агенцията,

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

               —

               като взе предвид Регламент (ЕО) № 726/2004 на Европейския парламент и на Съвета (4) за създаване на Европейска агенция по лекарствата, и по-специално член 68 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

               —

               като взе предвид съвместното изявление относно децентрализираните агенции и Общия подход, приложен към него, приети през юни 2012 г. от Европейския парламент, Съвета и Комисията, в резултат на работата на междуинституционалната работна група по децентрализираните агенции, създадени през март 2009 г., и по-специално разделите относно управлението, операциите, програмирането, отчетността и прозрачността на Общия подход,

               —

               като взе предвид член 77 и приложение VI към своя правилник,

               —

               като взе предвид втория доклад на комисията по бюджетен контрол и становището на комисията по околна среда, обществено здраве и безопасност на храните (A7-0298/2012),

               1.

               Освобождава от отговорност изпълнителния директор на Европейската агенция по лекарствата във връзка с изпълнението на бюджета на Агенцията за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция по лекарствата, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 366, 15.12.2011 г., стр. 27.

      (2)  ОВ L 286, 17.10.2012 г., стр. 377.

      (3)  ОВ L 248, 16.9.2002 г., стр. 1.

      (4)  ОВ L 136, 30.4.2004 г., стр. 1.

      (5)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 23 октомври 2012 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция по лекарствата за финансовата 2010 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейската агенция по лекарствата за финансовата 2010 година,

                  —

                  като взе предвид доклада на Сметната палата относно годишните отчети на Европейската агенция по лекарствата за финансовата 2010 година, придружен от отговорите на Агенцията (1),

                  —

                  като взе предвид препоръката на Съвета от 21 февруари 2012 г. (06083/2012 – C7-0051/2012),

                  —

                  като взе предвид своето решение от 10 май 2012 г. (2) за отлагане на решението за освобождаване от отговорност във връзка с изпълнението на бюджета на Европейската агенция по лекарствата за финансовата 2010 година, придружаващата го резолюция, както и отговорите на изпълнителния директор на Агенцията,

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

                  —

                  като взе предвид Регламент (ЕО) № 726/2004 на Европейския парламент и на Съвета (4) за създаване на Европейска агенция по лекарствата, и по-специално член 68 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

                  —

                  като взе предвид съвместното изявление относно децентрализираните агенции и Общия подход, приложен към него, приети през юни 2012 г. от Европейския парламент, Съвета и Комисията, в резултат на работата на междуинституционалната работна група по децентрализираните агенции, създадени през март 2009 г., и по-специално разделите относно управлението, операциите, програмирането, отчетността и прозрачността на Общия подход,

                  —

                  като взе предвид член 77 и приложение VI към своя правилник,

                  —

                  като взе предвид втория доклад на комисията по бюджетен контрол и становището на комисията по околна среда, обществено здраве и безопасност на храните (A7-0298/2012),

                  А.

                  като има предвид, че на 10 май 2012 г. Европейският парламент отложи вземането на решение относно освобождаването от отговорност и приключването на сметките на Европейската агенция по лекарствата („Агенцията“) за финансовата 2010 година;

                  Б.

                  като има предвид, че Агенцията преодоля до голяма степен слабостите, които бяха изтъкнати в доклада от 10 май 2012 г., и предостави на органа по освобождаване от отговорност съдържателна информация с писма от 2 и 6 юли 2012 г. и от 2, 7 и 24 август 2012 г.;

                  В.

                  като има предвид, че освобождаването от отговорност е надежден инструмент на Европейския парламент, който изисква вземането на решение въз основа на фактически и съществени аргументи; припомня в този контекст действащите правила, а именно Правилника за длъжностните лица и Условията за наемане на работа на други служители на Европейските общности, Финансовия регламент, приложим за общия бюджет на Европейските общности, регламента за създаване на Агенцията и конкретните политики и процедури, определени от Агенцията;

                  1.

                  Припомня значението на работата на Агенцията, която предоставя на държавите членки и на институциите възможно най-добрите научни становища по всички въпроси, свързани с оценката на качеството, безопасността и ефикасността на лекарствените продукти за хуманна и ветеринарна употреба.

         Проследяване на действията, предприети във връзка с процедурата по освобождаване от отговорност за финансовата 2009 година

                  2.

                  Отбелязва, че на 7 юни 2012 г. управителният съвет одобри новата структура и обхват на правомощията на Консултативния комитет за обществените поръчки и договорите; приветства факта, че Агенцията е изготвила многогодишен план за обществени поръчки за периода 2012—2014 г., както беше поискано от органа по освобождаване от отговорност в неговия доклад относно освобождаването от отговорност във връзка с изпълнението на бюджета за финансовата 2009 година.

         Пренос и освобождаване на бюджетни кредити

                  3.

                  Припомня, че Сметната палата констатира голям брой преноси за финансовата 2010 година, както и неспазване на принципа на ежегодност на бюджета; приветства факта, че Агенцията е укрепила своите процедури за прогноза на приходите от такси, като е създала екип, който анализира, в тясно сътрудничество с фармацевтичната промишленост, резултатите от научноизследователската дейност, свързана с фармацевтичните продукти, преди представянето им на Агенцията; отбелязва категоричния ангажимент на Агенцията да работи с ГД „Бюджет“ на Комисията, така че текущото преразглеждане на рамковите финансови регламенти да доведе до създаването на стабилна рамка.

                  4.

                  Напълно подкрепя всички усилия на равнище изпълнителни и административни органи на Агенцията за реформиране на системата за плащане на услуги, предоставяни от органите на държавите членки, която логично следва да се основава на реалните разходи; приветства следователно инициативата на Агенцията да изготви ново предложение, което да бъде представено на управителния съвет; настоятелно призовава управителния съвет незабавно да обсъди и вземе решение относно системата за плащане и очаква съответните му действия.

         Прозрачност и управление на конфликти на интереси

                  5.

                  Отбелязва, че Агенцията ще организира през ноември 2012 г. работно заседание с участието на голям брой заинтересовани страни с цел определяне на условията за предоставяне на публичен достъп до данни от клинични изпитвания и че подборът и обучението на научния персонал на Агенцията с цел подобряване на анализа на необработените данни бележи голям напредък.

                  6.

                  Отбелязва, че Агенцията е подобрила обхвата и методологията на системните предварителни и последващи проверки във връзка с проверката на декларациите за интереси; приветства също така решението на Агенцията да прави годишна оценка на преразгледаната си политика относно декларациите за интереси; следователно приканва Агенцията да информира органа по освобождаване от отговорност относно прилагането на преразгледаната си политика, и по-специално относно своите системни предварителни и последващи проверки, на всеки шест месеца.

                  7.

                  Отбелязва със задоволство, че Агенцията е започнала да публикува протоколите от някои заседания на научния комитет, като първи е бил педиатричният комитет през юли 2012 г.; отбелязва, че публикуването на протоколите на всички заседания на научните комитети ще завърши едва в края на 2013 г.

                  8.

                  Отбелязва, че повдигнатите въпроси относно финансовите потоци и потенциалните конфликти на интереси при обработката на плащанията поради недостатъчното разделяне на функциите са решени от Агенцията чрез внедряването на счетоводния софтуер SAP, който ще бъде нейната централна финансова система.

                  9.

                  Подчертава, че през юни 2012 г. в Агенцията имаше случай на „въртяща се врата“, след като бившият ръководител на Правната служба постъпи като главен съветник в правна кантора със седалище в Съединените щати, сред чиито клиенти има редица дружества от фармацевтичната промишленост; отбелязва, че изпълнителният директор на Агенцията е разпоредил проверка на работата на бившия ръководител на Правната служба; приканва Агенцията да информира органа по освобождаване от отговорност за резултатите от тази проверка до края на 2012 г.

                  10.

                  Отбелязва, че Агенцията е извършила проверка на декларациите за интереси на своите експерти и членове на комитети, които са участвали активно в дейността на Агенцията между 1 януари и 31 май 2012 г., спрямо техните автобиографии; отбелязва, че около 54 % от експертите и членовете на комитети са предоставили на Агенцията актуализирани автобиографии; призовава Агенцията да информира органа по освобождаване от отговорност за срока и резултатите от проверката на останалите 46 % до началото на следващата процедура по освобождаване от отговорност във връзка с изпълнението на бюджета.

                  11.

                  Приветства инициативата на Агенцията да публикува на своя уебсайт декларациите за интереси на служителите, които заемат ръководни длъжности, и на експертите, които участват в оценката на лекарствени продукти; отбелязва с интерес, че в списъка с експерти се посочва също тяхното ниво на риск по отношение на конфликтите на интереси; приветства ангажимента на Агенцията да публикува заедно с декларациите за интереси професионалните и образователните профили на научните експерти, включени в нейната база данни, считано от първото тримесечие на 2013 г., и ще проследява отблизо процеса на публикуване при следващите процедури по освобождаване от отговорност във връзка с изпълнението на бюджета.

                  12.

                  Приветства обявеното от Агенцията намерение да въведе предварителна и последваща система за декларациите за интереси, по-специално чрез сравнение на произволен принцип на данните с автобиографиите и информацията, предоставена от експертите на национално равнище; изисква от Агенцията да предостави на органа за бюджетен контрол точен график за внедряването на тази нова система.

                  13.

                  Споделя становището на Агенцията, че високо равнище на надеждност и точност на декларациите за интереси може да се постигне само ако самите фармацевтични дружества оповестяват списъка на експертите и изследователските центрове, с които те работят, както и размера на съответните финансови възнаграждения; споделя становището на Агенцията, че следва да се разгледа въпросът дали е целесъобразно въвеждането на законодателна инициатива в тази област.

                  14.

                  Отбелязва усилията на Агенцията във връзка с повдигнатите от органа по освобождаване от отговорност въпроси относно предотвратяването и управлението на конфликти на интереси; отбелязва в частност получените от органа по освобождаване от отговорност доклади от 29 юни 2012 г. и 7 август 2012 г. относно прегледа на управлението на случаите на конфликти на интереси, установени от службата за вътрешен одит, и относно прегледа на потенциалните конфликти на интереси на експерти, които участват в оценката на медицинския продукт Pandemrix.

                  15.

                  Твърдо е убеден, че при неизпълнение на действащите правила трябва да се предприемат необходимите мерки; счита, че в такива случаи Агенцията следва да изготви план за действие, придружен от точен график, за отстраняване на слабостите, като Европейският парламент следва да наблюдава прилагането на този план и тези проблеми следва да бъдат решени чрез промяна на действащите правила и разпоредби с цел премахване на евентуалните нормативни пропуски.

                  16.

                  Призовава Агенцията да включва в своите годишни отчети за дейността специален раздел с описание на предприетите мерки за предотвратяване и управление на конфликтите на интереси, който следва да включва, наред с другото:

                              —

                              броя на проверените предполагаеми случаи на конфликт на интереси,

                              —

                              броя на случаите на „въртяща се врата“,

                              —

                              предприетите във всяка категория случаи мерки,

                              —

                              броя на започнатите процедури при злоупотреба с доверие и съответните резултати,

                              —

                              наложените санкции;

                        изисква от Агенцията да информира органа по освобождаване от отговорност за предприетите конкретни мерки.

                  17.

                  Счита, че трябва да се отбележи, че водещата комисия поддържа тесни връзки с Агенцията, като кани изпълнителния директор за обмен на мнения най-малкото веднъж годишно, като е назначила лице за контакти измежду своите членове и като посещава Агенцията веднъж на всеки две години; припомня, че последното посещение беше през юни 2011 г.

                  18.

                  Приветства като цяло споразумението относно съвместното изявление и Общия подход относно горепосочените децентрализирани агенции, които разглеждат и вземат предвид някои важни елементи във връзка с процедурата по освобождаване от отговорност и вярва, че тези въпроси ще бъдат надлежно взети предвид в пътната карта относно последващите действия във връзка с Общия подход, която предстои да бъде представена от Комисията до края на 2012 г.

                  19.

                  По отношение на другите забележки, придружаващи решението за освобождаване от отговорност във връзка с изпълнението на бюджета, които имат хоризонтален характер, препраща към своята резолюция от 10 май 2012 г. (6) относно резултатите от дейността, финансовото управление и контрола на агенциите.

         (1)  ОВ C 366, 15.12.2011 г., стр. 27.

         (2)  ОВ L 286, 17.10.2012 г., стр. 377.

         (3)  ОВ L 248, 16.9.2002 г., стр. 1.

         (4)  ОВ L 136, 30.4.2004 г., стр. 1.

         (5)  ОВ L 357, 31.12.2002 г., стр. 72.

         (6)  ОВ L 286, 17.10.2012 г., стр. 388.


title: 2010/697/ЕС: Решение на Съвета от 21 октомври 2010 година относно позицията, която да бъде взета от Европейският съюз в рамките на Съвета за асоцииране, създаден с Евро-средиземноморското споразумение за асоцииране между Европейските общности и техните държави-членки, от една страна, и Кралство Мароко, от друга страна, по отношение на приемането на разпоредби относно координацията на системите за социална сигурност#Проект — Решение № …/… на Съвета за асоцииране създаден с Евро-средиземноморското споразумение за асоцииране между Европейските общности и техните държави-членки, от една страна, и Кралство Мароко, от друга страна от … по отношение на разпоредбите относно координацията на системите за социална сигурност, съдържащи се в Евро-средиземноморското споразумение

text:
               23.11.2010

               BG

               Официален вестник на Европейския съюз

               L 306/1

         РЕШЕНИЕ НА СЪВЕТА
   от 21 октомври 2010 година
   относно позицията, която да бъде взета от Европейският съюз в рамките на Съвета за асоцииране, създаден с Евро-средиземноморското споразумение за асоцииране между Европейските общности и техните държави-членки, от една страна, и Кралство Мароко, от друга страна, по отношение на приемането на разпоредби относно координацията на системите за социална сигурност
   (2010/697/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 79, параграф 2, буква б) във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               В член 67 от Евро-средиземноморското споразумение за асоцииране между Европейските общности и техните държави-членки, от една страна, и Кралство Мароко, от друга страна (1) („Споразумението“), се предвижда, че Съветът за асоцииране приема разпоредби за прилагане на принципите за координация на системите за социална сигурност, посочени в член 65 от Споразумението, преди края на първата година след влизането му в сила.

               (2)

               В цел 29, трето тире от плана за действие ЕС—Мароко, приет от Съвета за асоцииране в контекста на европейската политика за съседство на 27 юли 2005 г., се призовава за приемане от Съвета за асоцииране на решение за изпълнение на член 65 от Споразумението.

               (3)

               В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане.

               (4)

               В съответствие с членове 1 и 2 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз, без да се засяга член 4 от посочения протокол, тези държави-членки не участват в приемането на настоящото решение и не са обвързани от него, нито от неговото прилагане,

         ПРИЕ НАСТОЯЩОТО РЕШЕНИЕ:
   Член 1
   Позицията, която да бъде взета от Европейският съюз в рамките на Съвета за асоцииране, създаден с Евро-средиземноморското споразумение за асоцииране между Европейските общности и техните държави-членки, от една страна, и Кралство Мароко, от друга страна, по отношение на изпълнението на член 67 от споразумението, се основава на проекта на решение на Съвета за асоцииране, приложен към настоящото решение.
   Член 2
   Настоящото решение влиза в сила в деня на приемането му.

      Съставено в Люксембург на 21 октомври 2010 година.

            За Съвета

            Председател

         J. MILQUET

      (1)  ОВ L 70, 18.3.2000 г., стр. 2.

      Проект
      РЕШЕНИЕ № …/… НА СЪВЕТА ЗА АСОЦИИРАНЕ
      създаден с Евро-средиземноморското споразумение за асоцииране между Европейските общности и техните държави-членки, от една страна, и Кралство Мароко, от друга страна
      от …
      по отношение на разпоредбите относно координацията на системите за социална сигурност, съдържащи се в Евро-средиземноморското споразумение
      СЪВЕТЪТ ЗА АСОЦИИРАНЕ,
      като взе предвид Евро-средиземноморското споразумение за асоцииране между Европейските общности и техните държави-членки, от една страна, и Кралство Мароко, от друга страна (1), и по-специално член 67 от него,
      като има предвид, че:

                  (1)

                  В членове 65—68 от Евро-средиземноморското споразумение за асоцииране между Европейските общности и техните държави-членки, от една страна, и Кралство Мароко, от друга страна („Споразумението“) се предвижда координацията на системите за социална сигурност на Мароко и държавите-членки. В член 65 се определят принципите за тази координация.

                  (2)

                  В член 67 от Споразумението се предвижда Съветът за асоцииране да приеме решение за прилагане на принципите, съдържащи се в член 65, преди края на първата година след влизането в сила на споразумението.

                  (3)

                  В цел 29, трето тире от плана за действие ЕС—Мароко, приет от Съвета за асоцииране на 27 юли 2005 г. в контекста на европейската политика за съседство, се призовава за приемане на решение за изпълнение на член 65 от Споразумението.

                  (4)

                  Що се отнася до прилагането на принципа на недискриминация, настоящото решение следва да не предоставя никакви допълнителни права, произтичащи от някои факти или събития, настъпващи на територията на другата договаряща страна, когато такива събития или факти не са взети предвид от законодателството на първата договаряща страна, освен предвиденото право на изнасяне на определени обезщетения.

                  (5)

                  При прилагането на настоящото решение правото на мароканските работници на семейни обезщетения следва да се подчинява на условието членовете на техните семейства да пребивават законно с тези работници в държавата-членка, в която работниците са наети на работа. Настоящото решение не следва да дава право на семейни обезщетения по отношение на членове на семействата, пребиваващи в друга държава, например Мароко.

                  (6)

                  Регламент (ЕО) № 859/2003 на Съвета (2) вече разширява обхвата на разпоредбите на Регламент (ЕИО) № 1408/71 и Регламент (ЕИО) № 574/72 за гражданите на трети държави, които все още не са обхванати от тези разпоредби единствено на основание тяхното гражданство. В Регламент (ЕО) № 859/2003 вече е застъпен принципът за сумиране на натрупаните от марокански работници в различните държави-членки осигурителни периоди по отношение на правото на придобиване на определени обезщетения, посочени в член 65, параграф 2 от споразумението.

                  (7)

                  Може да бъде необходимо да се предвидят специални разпоредби, които да съответстват на специфичните особености на законодателството на Мароко, за да се улесни прилагането на правилата за координация.

                  (8)

                  За гарантиране на гладкото протичане на координацията на системите за социална сигурност на държавите-членки и Мароко е необходимо да се установят специални разпоредби относно сътрудничеството между държавите-членки и Мароко, както и между съответното лице и институцията на компетентната държава.

                  (9)

                  Следва да се приемат преходни разпоредби, за да се защитят лицата, обхванати от настоящото решение, и за да се гарантира, че те не губят права в резултат на влизането му в сила,

            ПРИЕ НАСТОЯЩОТО РЕШЕНИЕ:
      ЧАСТ I

         ОБЩИ РАЗПОРЕДБИ

      Член 1
      Определения
      1.   За целите на настоящото решение:

                  а)

                  „споразумение“ означава Евро-средиземноморското споразумение за асоцииране между Европейските общности и техните държави-членки, от една страна, и Кралство Мароко, от друга страна;

                  б)

                  „регламент“ означава Регламент (ЕО) № 883/2004 на Европейския парламент и на Съвета от 29 април 2004 г. за координация на системите за социална сигурност (3), прилагани в държавите-членки на Европейския съюз;

                  в)

                  „регламент за прилагане“ означава Регламент (ЕО) № 987/2009 на Европейския парламент и на Съвета от 16 септември 2009 г. за установяване процедурата за прилагане на Регламент (ЕО) № 883/2004 за координация на системите за социална сигурност (4);

                  г)

                  „държава-членка“ означава държава-членка на Европейския съюз;

                  д)

                  „работник“ означава:

                              i)

                              за целите на законодателството на държава-членка, лице, осъществяващо дейност като заето лице по смисъла на член 1, буква а) от регламента;

                              ii)

                              за целите на законодателството на Мароко, лице, осъществяващо дейност като заето лице по смисъла на това законодателство;

                  е)

                  „член на семейството“ означава:

                              i)

                              за целите на законодателството на държава-членка, член на семейството по смисъла на член 1, буква и) от регламента;

                              ii)

                              за целите на законодателството на Мароко, член на семейството по смисъла на това законодателство;

                  ж)

                  „законодателство“ означава:

                              i)

                              по отношение на държавите-членки, законодателство по смисъла на член 1, буква л) от регламента;

                              ii)

                              по отношение на Мароко, съответното законодателство, приложимо в Мароко;

                  з)

                  „обезщетения“ означава:

                              i)

                              по отношение на държавите-членки, обезщетения по смисъла на член 3 от регламента;

                              ii)

                              по отношение на Мароко, съответните обезщетения, приложими в Мароко;

                  и)

                  „обезщетения, които могат да бъдат изнасяни“ означава:

                              i)

                              по отношение на държавите-членки:

                                          —

                                          пенсии за старост,

                                          —

                                          пенсии за преживели лица,

                                          —

                                          пенсии поради трудови злополуки и професионални болести,

                                          —

                                          пенсии за инвалидност поради трудови злополуки и професионални болести,

                                    по смисъла на регламента, с изключение на специалните парични обезщетения, независещи от вноски, посочени в приложение X към регламента;

                              ii)

                              по отношение на Мароко, съответните обезщетения, предоставяни по законодателството на Мароко, с изключение на специалните парични обезщетения, независещи от вноски, посочени в приложение I към настоящото решение.

            2.   Другите понятия, използвани в настоящото решение, са със значението, определено им:

                  а)

                  по отношение на държавите-членки, в регламента и регламента за прилагане;

                  б)

                  по отношение на Мароко, в съответното законодателство, приложимо в Мароко.

            Член 2
      Обхванати лица
      Настоящото решение се прилага:

                  а)

                  за работниците, които са граждани на Мароко и които са или са били законно наети на работа на територията на държава-членка, и за които се прилага или е било прилагано законодателството на една или няколко държави-членки, както и за преживелите ги лица;

                  б)

                  за членовете на семейството на работниците, посочени в буква а), при условие че тези членове на семейството пребивават или са пребивавали законно при съответния работник в държавата-членка, в която е нает на работа работникът;

                  в)

                  за работниците, които са граждани на държава-членка и които са или са били законно наети на работа на територията на Мароко и за които се прилага или е било прилагано законодателството на Мароко, и за преживелите ги лица; и

                  г)

                  за членовете на семейството на работниците, посочени в буква в), при условие че тези членове на семейството пребивават или са пребивавали законно при съответния работник, когато той е бил нает на работа в Мароко.

            Член 3
      Равно третиране
      1.   Работниците, които са граждани на Мароко и са законно наети на работа в държава-членка, както и всички членове на техните семейства, които пребивават законно при тях, подлежат на третиране, недискриминиращо ги на основата на националността им по отношение на обезщетенията по смисъла на член 1, параграф 1, буква з) спрямо гражданите на държавата-членка, в която са законно наети на работа.
      2.   Работниците, които са граждани на държава-членка и са законно наети на работа в Мароко, както и всички членове на техните семейства, които пребивават законно при тях, подлежат на третиране, недискриминиращо ги на основата на националността им по отношение на обезщетенията по смисъла на член 1, параграф 1, буква з) спрямо гражданите на Мароко.
      ЧАСТ II

         ОТНОШЕНИЯ МЕЖДУ ДЪРЖАВИТЕ-ЧЛЕНКИ И МАРОКО

      Член 4
      Отпадане на правилата за пребиваване
      1.   Обезщетенията, които могат да бъдат изнасяни по смисъла на член 1, параграф 1, буква и), на които имат право лицата, посочени в член 2, букви а) и в), не подлежат на каквото и да било намаляване, изменение, спиране, оттегляне или конфискация по причина на обстоятелството, че бенефициерът пребивава:

                  i)

                  за целите на обезщетение по законодателството на държава-членка, на територията на Мароко; или

                  ii)

                  за целите на обезщетение по законодателството на Мароко, на територията на държава-членка.

            2.   Членовете на семейството на даден работник, посочени в член 2, буква б), имат право на обезщетения, които могат да бъдат изнасяни по смисъла на член 1, параграф 1, буква и), по същия начин като членовете на семейството на работник, който е гражданин на съответната държава-членка, когато пребивават на територията на Мароко.
      3.   Членовете на семейството на даден работник, посочени в член 2, буква г), имат право на обезщетения, които могат да бъдат изнасяни по смисъла на член 1, параграф 1, буква и), по същия начин като членовете на семейството на работник, който е гражданин на Мароко, когато тези членове на семейството пребивават на територията на държава-членка.
      ЧАСТ III

         ДРУГИ РАЗПОРЕДБИ

      Член 5
      Сътрудничество
      1.   Държавите-членки и Мароко взаимно си предоставят всякаква информация за промени в техните законодателства, които могат да засегнат изпълнението на настоящото решение.
      2.   За целите на настоящото решение органите и институциите на държавите-членки и на Мароко си предоставят взаимно помощ и действат така, сякаш прилагат своето вътрешно законодателство. Административната помощ, предоставяна от посочените органи и институции, по правило е безплатна. Въпреки това компетентните органи на държавите-членки и на Мароко могат да се споразумеят за възстановяване на някои разходи.
      3.   Органите и институциите на държавите-членки и на Мароко могат, за целите на настоящото решение, да контактуват пряко помежду си, както и с участващите лица или техните представители.
      4.   Институциите и лицата, обхванати от настоящото решение, са длъжни взаимно да си предоставят информация и да си сътрудничат с оглед гарантиране на правилното изпълнение на настоящото решение.
      5.   Съответните лица трябва да информират институциите на компетентната държава-членка или на Мароко, когато последната е компетентната държава, и тези на държавата-членка по пребиваване или на Мароко, когато последната е държавата на пребиваване, колкото е възможно по-скоро за всяка промяна в тяхното лично или семейно положение, която засяга правото им на обезщетения по настоящото решение.
      6.   Неспазването на задължението за предоставяне на информация, посочено в параграф 5, може да доведе до прилагането на пропорционални мерки в съответствие с националното право. Независимо от това тези мерки са еквивалентни на мерките, които се прилагат в подобни ситуации съгласно вътрешното право, и не правят практически невъзможно или прекомерно трудно за заявителите да упражняват предоставените им по настоящото решение права.
      7.   Държавите-членки и Мароко могат да предвидят национални разпоредби, създаващи условия за проверка на правото на обезщетения, при отчитане на факта, че бенефициерите остават или пребивават извън територията на държавата, където се намира институцията длъжник. Подобни разпоредби са пропорционални, прилагат се без дискриминация на основата на националност и са в съответствие с принципите на настоящото решение. Тези разпоредби се нотифицират на Съвета за асоцииране.
      Член 6
      Административни проверки и медицински прегледи
      1.   Настоящият член се прилага за лицата, посочени в член 2 и получаващи посочените в член 1, параграф 1, буква и) обезщетения, които могат да бъдат изнасяни, както и за институциите, отговарящи за изпълнението на настоящото решение.
      2.   Когато лице, което получава обезщетения или претендира за такива, или член на неговото семейство има престой или пребивава на територията на държава-членка, а институцията длъжник се намира в Мароко, или на територията на Мароко, а институцията длъжник се намира в държава-членка, медицинският преглед се извършва по искане на тази институция от институцията по мястото на престой или пребиваване на бенефициера в съответствие с процедурите, установени в законодателството, прилагано от тази институция.
      Институцията длъжник информира при необходимост институцията по мястото на престой или пребиваване за всякакви специални изисквания, които да се изпълнят, и за това какво да включва медицинският преглед.
      Институцията по мястото на престой или пребиваване изпраща доклад до институцията длъжник, която е поискала медицинския преглед.
      Институцията длъжник си запазва правото да поиска бенефициерът да бъде прегледан от лекар по неин избор на територията, на която е мястото на престой или пребиваване на лицето, което получава обезщетения или претендира за такива, или в държавата, където се намира институцията длъжник. От бенефициера обаче може да бъде поискано да се завърне в държавата на институцията длъжник, само ако е в състояние да извърши пътуването, без то да навреди на здравето му, като разходите за пътуване и настаняване се поемат от институцията длъжник.
      3.   Когато лице, което получава обезщетения или претендира за такива, или член на неговото семейство има престой или пребивава на територията на държава-членка, а институцията длъжник се намира в Мароко, или на територията на Мароко, а институцията длъжник се намира в държава-членка, административната проверка се извършва по искане на институцията длъжник от институцията по мястото на престой или пребиваване на бенефициера.
      Институцията по мястото на престой или пребиваване изпраща доклад до институцията длъжник, която е поискала административната проверка.
      Институцията длъжник си запазва правото да поиска да бъде извършен преглед на положението на бенефициера от професионалист по неин избор. От бенефициера обаче може да бъде поискано да се завърне в държавата на институцията длъжник, само ако е в състояние да извърши пътуването, без то да навреди на здравето му, като разходите за пътуване и настаняване се поемат от институцията длъжник.
      4.   Една или няколко държави-членки и Мароко могат да се споразумеят за други административни разпоредби, при условие че уведомят Съвета за асоцииране за това.
      5.   По изключение от принципа за безплатна административна взаимопомощ по член 5, параграф 2 от настоящото решение действителният размер на разходите за проверките, посочени в параграфи 2 и 3 от настоящия член, се възстановява на институцията, към която е било отправено искане да ги извърши, от институцията длъжник, поискала проверките.
      Член 7
      Прилагане на член 90 от споразумението
      Член 90 от споразумението се прилага, ако някоя от страните счита, че другата страна не е спазила задълженията, установени в членове 5 и 6.
      Член 8
      Специални разпоредби за прилагането на законодателството на Мароко
      Съветът за асоцииране може, ако е необходимо, да установи специални разпоредби за прилагането на законодателството на Мароко в приложение II.
      Член 9
      Административни процедури от съществуващи двустранни споразумения
      Административните процедури, съдържащи се в съществуващи двустранни споразумения между държава-членка и Мароко, могат да продължат да се прилагат, при условие че тези процедури не се отразяват неблагоприятно на установените с настоящото решение права или задължения на съответните лица.
      Член 10
      Споразумения, допълващи процедурите за изпълнението на настоящото решение
      Една или повече държави-членки и Мароко могат да сключват споразумения, предназначени да допълнят административните процедури за изпълнението на настоящото решение, особено във връзка с предотвратяването на измами и грешки и борбата с тях.
      ЧАСТ IV

         ПРЕХОДНИ И ЗАКЛЮЧИТЕЛНИ РАЗПОРЕДБИ

      Член 11
      Преходни разпоредби
      1.   Права съгласно настоящото решение не се придобиват за периода преди датата на неговото влизане в сила.
      2.   При спазване на параграф 1 право по настоящото решение се придобива, дори когато то се отнася до осигурителен случай, настъпил преди датата на влизането му в сила.
      3.   Всяко обезщетение, което не е било предоставено или е било спряно на основание гражданство или място на пребиваване на съответното лице, по искане на това лице се предоставя или възобновява, считано от датата на влизането в сила на настоящото решение, при условие че правата, въз основа на които преди това са били предоставяни обезщетения, не са породили основание за изплащане на еднократна парична сума.
      4.   Ако посоченото в параграф 3 искане се подаде в срок две години от датата на влизане в сила на настоящото решение, придобитите съгласно настоящото решение права пораждат действие от датата на влизане в сила на настоящото решение и не може да има позоваване на законодателството на която и да е държава-членка или на Алжир относно лишаване от права или погасяването им по давност срещу съответните лица.
      5.   Ако искането, посочено в параграф 3, е подадено след изтичането на две години от датата на влизане в сила на настоящото решение, правата, от които не са били лишени, или правата, които не са погасени по давност, се смятат за възникнали от датата на подаване на искането при спазване на всякакви по-благоприятни разпоредби на законодателството на която и да е държава-членка или на Мароко.
      Член 12
      Приложения към настоящото решение
      1.   Приложенията към настоящото решение са неразделна част от него.
      2.   По искане на Мароко приложенията могат да бъдат изменяни с решение на Съвета за асоцииране.
      Член 13
      Влизане в сила
      Настоящото решение влиза в сила на първия ден от първия месец след датата на публикуването му в Официален вестник на Европейския съюз.

         Съставено в … на …

               За Съвета за асоцииране

               Председател

         (1)  ОВ L 70, 18.3.2000 г., стр. 2.

         (2)  ОВ L 124, 20.5.2003 г., стр. 1.

         (3)  ОВ L 166, 30.4.2004 г., стр. 1.

         (4)  ОВ L 284, 30.10.2009 г., стр. 1.

         ПРИЛОЖЕНИЕ I

            СПИСЪК НА МАРОКАНСКИТЕ СПЕЦИАЛНИ ПАРИЧНИ ОБЕЗЩЕТЕНИЯ, НЕЗАВИСЕЩИ ОТ ВНОСКИ

         …

         ПРИЛОЖЕНИЕ II

            СПЕЦИАЛНИ РАЗПОРЕДБИ ЗА ПРИЛАГАНЕТО НА ЗАКОНОДАТЕЛСТВОТО НА МАРОКО

         …


title: 2011/598/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на бюджета на Европейската фондация за подобряване на условията на живот и труд за финансовата 2009 година#Резолюция на Европейския парламент от 10 май 2011 година съдържащa забележките, които са неразделна част от решението относно освобождаването от отговорност във връзка с изпълнението на бюджета на Европейската фондация за подобряване на условията на живот и труд за финансовата 2009 година

text:
               27.9.2011

               BG

               Официален вестник на Европейския съюз

               L 250/210

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на бюджета на Европейската фондация за подобряване на условията на живот и труд за финансовата 2009 година
   (2011/598/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската фондация за подобряване на условията на живот и труд за финансовата 2009 година,

               —

               като взе предвид доклада на Сметната палата относно окончателните годишни отчети на Европейската фондация за подобряване на условията на живот и труд за финансовата 2009 година, придружен от отговорите на Фондацията (1),

               —

               като взе предвид препоръката на Съвета от 15 февруари 2011 г. (05892/2011 — C7-0052/2011),

               —

               като взе предвид член 276 от Договора за ЕО и член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕИО) № 1365/75 на Съвета от 26 май 1975 г. относно създаването на Европейска фондация за подобряване на условията на живот и труд (3), и по-специално член 16 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 от своя правилник и приложение VI към него,

               —

               като взе предвид доклада на комисията по бюджетен контрол и становището на комисията по заетост и социални въпроси (A7-0108/2011),

               1.

               Освобождава от отговорност директора на Европейската фондация за подобряване на условията на живот и труд във връзка с изпълнението на бюджета на Фондацията за финансовата 2009 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейската фондация за подобряване на условията на живот и труд, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 338, 14.12.2010 г., стр. 155.

      (2)  ОВ L 248, 16.9.2002 г., стр. 1.

      (3)  ОВ L 139, 30.5.1975 г., стр. 1.

      (4)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2011 година
      съдържащa забележките, които са неразделна част от решението относно освобождаването от отговорност във връзка с изпълнението на бюджета на Европейската фондация за подобряване на условията на живот и труд за финансовата 2009 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейската фондация за подобряване на условията на живот и труд за финансовата 2009 година,

                  —

                  като взе предвид доклада на Сметната палата относно окончателните годишни отчети на Европейската фондация за подобряване на условията на живот и труд за финансовата 2009 година, придружен от отговорите на Фондацията (1),

                  —

                  като взе предвид препоръката на Съвета от 15 февруари 2011 г. (05892/2011 — C7 0052/2011),

                  —

                  като взе предвид член 276 от Договора за ЕО и член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕИО) № 1365/75 на Съвета от 26 май 1975 г. относно създаването на Европейска фондация за подобряване на условията на живот и труд (3), и по-специално член 16 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

                  —

                  като взе предвид член 77 от своя правилник и приложение VI към него,

                  —

                  като взе предвид доклада на комисията по бюджетен контрол и становището на комисията по заетост и социални въпроси (A7-0108/2011),

                  А.

                  като има предвид декларацията на Сметната палата, че е получила достатъчна увереност, че годишните отчети за финансовата 2009 година са надеждни и точни и че свързаните с тях операции са законосъобразни и редовни,

                  Б.

                  като има предвид, че на 5 май 2010 г. Парламентът освободи директора на Европейската фондация за подобряване на условията на живот и труд от отговорност във връзка с изпълнението на бюджета на Фондацията за финансовата 2008 година (5) и че в резолюцията, придружаваща решението за освобождаване от отговорност, Парламентът, наред с другото:

                              —

                              изрази съжаление относно факта, че през 2008, 2007 и 2006 г. Сметната палата установи слабости в процедурите за набиране на персонал,

                              —

                              призова Фондацията да предприеме мерки за подобряване на контрола върху договорите ѝ и планиране на процедурите по възлагане на обществени поръчки,

                              —

                              отбеляза, че пренесената сума представлява повече от 55 % от бюджетните кредити (4 900 000 EUR) за финансовата 2008 година,

                  В.

                  като има предвид, че бюджетът на Агенцията за 2009 г. възлиза на 20 200 000 EUR, което е намаление с 3,8 % спрямо финансовата 2008 година,

         Резултати от дейността

                  1.

                  Приветства намерението на Фондацията през 2010 г. да представи под формата на таблица, приложена към следващия доклад на Сметната палата, съпоставка между операциите, изпълнени през разглежданата година за освобождаване от отговорност, и операциите, изпълнени в рамките на предходната финансова година, с цел да се даде възможност на органа по освобождаване от отговорност да направи по-добра оценка на резултатите от дейността на Фондацията през две последователни години.

                  2.

                  Отбелязва, че Фондацията е извършила друга последваща оценка на своята работна програма за периода 2005—2008 г. след оценката, приключена през 2007 г., която имаше за цел да оцени работната програма на Фондацията за периода 2001—2004 г.; счита извършването на тази оценка за изключително полезно за Фондацията, тъй като тя ѝ предоставя полезни уроци и препоръки по отношение на предизвикателствата, пред които е изправена бъдещата фаза на планиране; поздравява Фондацията за показване чрез тази оценка, че:

                              —

                              е използвала финансовите си ресурси ефикасно при подкрепата за прилагането на работната ѝ програма,

                              —

                              е постигнала целите на работната програма за периода 2005—2008 г.

                  3.

                  Независимо от това насърчава Фондацията да разработи допълнително своята „система на Eurofound за контрол на изпълнението“, за да гарантира, че резултатите от контрола на изпълнението се включват в управленското вземане на решения и планиране и че се извършват периодични проучвания, за да се получи обратна информация от целевата публика.

                  4.

                  Подкрепя препоръката на външния оценител за по-добро определяне на целевата публика на Фондацията на национално равнище (т.е. дали Фондацията следва да надхвърли групата на националните органи и политици и да се опита да достигне до по-широката група на органите на работодателите и на работниците и служителите) и за създаване на мрежа от координационни центрове въз основа на националните органи, които са представлявани в управителния ѝ съвет.

         Управителен съвет

                  5.

                  Отбелязва, че външният оценител на последващата оценка на работната програма на Фондацията за периода 2005—2008 г. е докладвал, че управителният съвет на Фондацията не е бил ефективен орган за вземане на решения поради увеличения му състав вследствие на разширението на ЕС през 2004 г., намаления брой на заседанията и сравнително голямото текучество на членовете му; призовава следователно Фондацията да предприеме мерки за укрепване на ролята на управителния съвет в предоставянето на общата насока на Фондацията; насърчава по-конкретно управителния съвет да отдели време за обсъждане на стратегически въпроси/приоритети.

         Процедури за възлагане на обществени поръчки

                  6.

                  Отбелязва, че Сметната палата разкри грешки и аномалии в оценката на една текуща процедура за възлагане на обществени поръчки, които засегнаха нейното качество; следователно призовава Фондацията да предприеме мерки за подобряване на процедурата си за оценка и преразглеждане, за да се избегнат в бъдеще подобни грешки.

         Бюджетно управление

                  7.

                  Призовава Фондацията да гарантира, че се отпускат бюджетни кредити единствено когато са получени съответстващите целеви приходи; отбелязва в действителност, че Сметната палата е докладвала, че в противоречие с финансовия ѝ регламент (член 19), бюджетът на Фондацията не е предоставил конкретни бюджетни редове за различни програми, финансирани от целеви приходи; отбелязва освен това, че в рамките на програма, финансирана от целеви приходи, Фондацията е поела задължение за 184 000 EUR, въпреки че действително получените целеви приходи са възлизали само на 29 000 EUR.

                  8.

                  Изразява съжаление, че Сметната палата беше принудена да направи забележки относно бюджетното и финансово състояние на Фондацията, като отбеляза по-конкретно, че представените от Фондацията първоначални предварителни отчети съдържат сериозни недостатъци, което показва значителни слабости в нейната финансова организация; приветства потвърждението на Фондацията, че ще гарантира посредством допълнително обучение и ресурси правилното изпълнение на процедурите в края на годината и спазването на крайните срокове за представянето на своите отчети.

         Човешки ресурси

                  9.

                  Призовава Фондацията да представи доказателства за решенията си по отношение на подбор на персонала (напр. доказателства за праговете, които кандидатите трябва да преминат в началото на процедурата за набиране на персонал), за да се гарантира прозрачността на процедурите за набиране на персонал; отбелязва в действителност, че Сметната палата е докладвала за нередности по отношение на седем одитирани процедури за набиране на персонал; признава по-конкретно, че не са били налице доказателства за праговете, които кандидатите трябва да преминат, за да бъдат поканени на събеседване, и че праговете, които кандидатите трябва да преминат, за да бъдат включени в списъците с издържали конкурси, са били изготвени от членове на комисията по подбор дори преди разглеждане на кандидатурите.

                  10.

                  Отбелязва по-конкретно, че слабости във връзка с процедурите за набиране на персонал са били открити още от органа по освобождаване от отговорност през 2006 г.; следователно настоятелно призовава Фондацията да поправи без отлагане положението и да информира органа по освобождаване от отговорност за постигнатия напредък.

                  11.

                  Независимо от това приветства потвърждението на Фондацията, че в бъдеще ще подобри документирането на процедурите за набиране на персонал.

         Вътрешен одит

                  12.

                  Приветства Фондацията за прилагането от 1 юли 2010 г. на система за регистриране и анализ на изключенията от нейните установени политики и процедури („регистър на изключенията“).

                  13.

                  Признава, че са изпълнени 2 от 8-те препоръки за „проследяване на действията, предприети във връзка с предишни препоръки“ на службата за вътрешен одит; отбелязва, че препоръките, считани за „много важни“, се отнасят главно до ефективността на системата за вътрешен контрол (т.е. „годишен работен план за гарантиране на вътрешен контрол“, „преглед на чувствителни длъжности“ и „процедури за съобщаване на нередности“); призовава следователно Фондацията да ги изпълни без отлагане.

                  14.

                  Отбелязва също така, че през 2009 г. службата за вътрешен одит извърши одит на финансовото управление и представи две „критични“ и шест „много важни“ препоръки от общо 15; изразява загриженост, че двете критични констатации се отнасят до счетоводната позиция (т.е. „позиция за срочно нает служител или длъжностно лице“, „правомощия, които да са в съответствие с препоръките на счетоводителя на Комисията“) и удостоверяването на валидността на счетоводните системи, докато шестте „много важни“ констатации се отнасят до нуждата от по-добро документиране на финансовите механизми, изготвянето и планирането на процедурите по възлагане на обществени поръчки, последващия контрол, правила за възстановяване и докладване на изключения; следователно настоятелно призовава Фондацията да изпълни незабавно препоръките на службата за вътрешен одит и да информира органа по освобождаване от отговорност за постигнатия в тази връзка напредък.

                  15.

                  По отношение на други забележки, придружаващи решението за освобождаване от отговорност, които имат хоризонтален характер, се позовава на своята резолюция от 10 май 2011 г. (6) относно резултатите от дейността, финансовото управление и контрола на агенциите.

         (1)  ОВ C 338, 14.12.2010 г., стр. 155.

         (2)  ОВ L 248, 16.9.2002 г., стр. 1.

         (3)  ОВ L 139, 30.5.1975 г., стр. 1.

         (4)  ОВ L 357, 31.12.2002 г., стр. 72.

         (5)  ОВ L 252, 25.9.2010 г., стр. 196.

         (6)  Приети текстове, P7_TA(2011)0163 (вж. страница 269 от настоящия брой на Официален вестник).